
Gis kiam ni toleros? 

Kun surprizo kaj indigno, ni, liberamaj homoj de la mondo, iegas 
ĉiutage en niaj ĵurnaloj aŭ suferas en nia propra karno la teruran grimpadon 
de nazioj, radikalaj naciistoj kaj reakciuloj survoje de la teroro kaj murdado. 
Ili atakas la plej elementajn homajn rajtojn de la individuoj, damaĝas la 
pacon de la civitanoj kaj ne malofte murdas senkulpajn homojn... 

Antaŭ kelkaj tagoj la ĵurnaloj informis pri terura batado al 
nederlandano en Barcelono nur pro rasaj motivoj, kaj kelkajn semajnojn pli 
frue, pri murdo de junulo sur Madridaj stratoj, en ambaŭ kazoj fare de junaj 
bandoj de "razkapuloj", t.e. nazioj. Tiuj ne estas la unuaj kazoj, ja similaj 
krimoj, bedaŭrinde, ripetiĝas en Germanio, Francio, Anglio kaj aliaj landoj. 
Antaŭ ne multaj semajnoj, en la urbo kie ni redaktas tiun ĉi kronikon, alia 
el tiuj bandoj batadis senkompate dum sama nokto, unue, povran senhelpan 
enmigrinton, ĝis ili lasis lin surtere grave vundita. Tuj poste, ili ripetis 
similan «heroaĵon» per botoj fere garnitaj kontraŭ granda nombro da 
maljunaj mizeruloj, kiuj kutimis kolektiĝi en publika placo. Simile kiel en 
tempo antaŭa al la lasta mondmilito, tiuj krimuloj volas pravigi tian aĉan 
konduton en la nomo de raspurigo kaj por la "gloro" de la patrio... Ĝis 
kiam ni toleros tiujn degenerintajn bestojn? 

En Centra Europo, eksplodo de naciismaj aspiroj revivigis la plej 
tragediajn dramojn de multaj popoloj en antauaj militoj: bildoj de 
koncentrejoj, scenoj pri humiligoj, perforto, malsato, detruo kaj murdado 
aperas en ĵurnaloj kaj televido kiel atesto pri io nepravigebla. Torturoj, 
ekzekutoj, krimoj kontraŭ la homaro tute nepardoneblaj, nur ĉar oni volas 
starigi landlimojn kelkajn kilometrojn pli aŭ malpli malproksime, aŭ ĉar la 
rasfiero de certaj arongantuloj volas elmontri iliajn makabrajn instintojn... 
Gis kiam ni toleros tiujn fondantojn de patrioj, kiuj eksportas sisteme la 
murdon kaj tamen toleras en la propra hejmo maljustan socion kun 
karakterizoj nedemokrataj? 

Antaŭ kelkaj tagoj ni ricevis en nia Redaktejo broŝuron en 
Esperanto, senditan sendube, de kelkaj el tiuj "patriotoj", kiuj volis pravigi 
murdojn kulpante la aliajn pri similaj faroj: krimo ne pravigas alian krimon! 
Kompreneble en tiu broŝuro ne aperas Ia pravigitoj en la momentoj, kiam 
ili praktikas homoĉason sur urbostrato kaj lerte vundas virinojn kaj infanojn. 
Ne aperas hospitaloj masakritaj de potencaj kanonoj, nek torturistoj aŭ mil 
kaj unu aliaj krimoj, kiuj ne havas eksplikon en Esperanto nek en iu ajn alia 
lingvo. La uzo de paca lingvo Esperanto, kiel instrumento por klarigo de 
malhumanaj naciismaj celoj, estas, niaopinie kaj minimume, alia perversa 
decido, evidenta eraro... 

Ekzistas aliaj naciismaj terorismoj en niaj urboj, inter ili tiu de la 
ŝtato aŭ de certaj minoritatoj, kiuj intencas konvinki la aliajn civitanojn per 
pistoloj kaj bomboj. Ni abomenas tiujn "savantojn” de popoloj kaj laŭte 
denuncas tiajn farojn kiel neeksplikeblajn krimojn... Ĝis kiam ni toleros tiujn 
agresojn de nazioj, naciistoj kaj reakciuloj kontraŭ la paco kaj la homaro? 
Batalo por plibonigo de sociaj konkeroj, por liberoj kaj homamaj celoj povas 
pravigi en konkretaj kazoj la uzon de perforto, sed neniam por fondo de 
novaj patrioj aŭ tribaj aspiroj aŭ por distingo kaj elstarigo de rasaj fokusoj 
kaj etnaj sanktejoj. Kaj bonvolu ne aludi la defendon de kulturo, ĉar pistoloj 
kaj bomboj ne kongruas kun civilizacio kaj kulturo. Ĉiukaze oni devas esti 
ĉiam inda je la pluekzisto de la homaj rajtoj de la individuoj. Progresema 
moderna socio postulas jam de antaŭ longe kaj por ĉiam malaperon de ĉiuj 
baroj inter homoj, bezonon de solidara politiko, kiu unuiigu la homaron, ĉar 
sen tutmondaj organizo kaj celoj ni ne atingos superi la primitivan 
socisistemon de la kavernoj, al kiu ŝajne strebas tiuj patriotoj... Mizero kaj 
malsato ne povas malaperi de la mondo dum tiuj agresemaj minoritatoj sin 
okupas egoisme garantii la propran modelon de sia senmakula patrio kaj 

raso, ĝuste kiam ni estas ĉe la sojlo de la dudekunua jarcento, kaj tiuj tribaj 
distingoj estas nur signoj de pasintaj tempoj regresemaj... 


Cetere, ni klare diru al la eldonantoj de la citita broŝuro, ke ne 
validas pretekstoj, kiuj intencas pravigi krimojn citante alies fiagojn. Esti 
serbo aŭ muzulmano ne ŝanĝas la fian karakteron de maljusta ago, eĉ se 
eksplikata en Esperanto, ĉar paco havas nur unu solan vizaĝon. Nu, sinjoroj 
naciistoj: bonvolu ne ripeti vian eraron uzante Esperanton por pravigi 
krimojn, ĉar tio, anstataŭ ebligi la komprenon de via konduto, inklinigas nin 
al naŭzo. 

La Redakcio 


RECENZO PRI NOVA LffiRO 



Lirikaj Perioj de Al- 
Andalus, de Antonio Marco 
Botella. 327-paĝa, eldonita 
Fundacion Esperanto. 
Ilustrita per fotoj kaj belaj 
desegnoj pri al-andalusaj 
monumentoj ankoraŭ 
ekzistantaj en Hispanio. 
Prezo i.900 Ptoj + sendo- 
kosto, aŭ ekvivalento en 
nederlandaj guldenoj, 
mendebla ĉe Libro-Servo de 
HEF aŭ Fundacion 
Esperanto; San Vicente de 
Paul 1, Entr. 50001- 
Zaragoza (Hispanio). 

Ĵus aperis en bela 
vesto verko pri kiu nun mi 


celas nur komentarieti, ĉar ĝi meritas ja pli ampleksan recenzon. 

Lirikaj perloj de Al-Andalus estas titolo kiu ŝajne sugestas 
bukedon, faskon da poemoj de tiu ankoraŭ nebulplena, pridiskutata kaj 
tamen sendiskute interesa periodo, kiun de lajaro 711 ĝis 1492 oni nomis 
araba, islama aŭ araba-hispana: la tiama, nun legenda kaj ignorata Al- 
Andalus. 

Tamen la libro estas ja multe pli ol tio kion la titolo sugestas: En ĝi 
oni trovas biografiojn, travivaĵojn, poemojn, historiajn okazintaĵojn, ktp., 
ĉio lerte, amuze interesplene plektita. Vere ĉiun paĝon parfumas arda, 
nebremsita liriko kaj amo, ankaŭ nostalgio pri paseo kie brilege lumis 
poezio, filozofio, medicino, matematiko, astronomio... apud, bedaŭrinde 
senĉesaj bataloj, murdoj, konspiroj, pertldoj...; rafinitaj moroj apud 
sensencaj kruelaĵoj, sangosojfaj tiranoj apud universalaj saĝuloj, 
nepriskribeblaj riĉaĵoj apud neelteneblaj mizeroj, doloroj kaj morto. 

Ĉi tiu 327-paĝa libro riĉas je 179 poetoj, la plej brilaj ei tiu epoko, 
multaj el ili ne nur poetoj sed ankaŭ filozofoj, filologoj, juristoj, 
sciencistoj... kio postulis serĉi, konsulti, trastudi centojn da verkoj kaj 
dokumentoj de publikaj kaj privataj bibliotekoj kie verkoj pri ĉi temoj 
nekredeble sed malfeliĉe malabundas. Tiuteme ĉi verko estas unika juvelo 
ne nur en Esperanto sed, mi ne hezitas diri tion, en kiu ajn nacia lingvo. 

Bedaŭrinde, sed ŝajne neeviteble, makulas la tekston preseraroj kiuj 
spitis la sendube zorgan kontroladon de la aŭtoro. Krome, ankaŭ neeviteble, 
historiistoj, arabistoj, eruditoj k.a. trovos diskuteblajn eĉ diskutindajn 
interpretojn, kio ja estas ordinara okazo en tiuj temoj, ĉar historio estas 
ĝangala labirinto kie svarmas preskaŭ tiom da opinioj kiom da historiistoj. 

Resume, libro bele presita kun okulfrapa arta kovrilo kaj riĉa 
interesplena tute neordinara enhavo. Vera verka juvelo por ĉiuj kiuj ŝatas 
historion, literaturon, unuvorte: heletron. La subskribinto, kiel kutima 
leganto de tiu literaturo, varme rekomendas la libron ne nur al amantoj de 
historio kaj liriko, sed ĝenerale al ĉiuj legemuloj. 


Jose M a CALO 

PRI SKATOLOGIO KAJ ALIO 


La hispandevena venezuelano Fernando de Diego festis sian 75-jaran 
jubileon en decembro lastjara. Lia datreveno spilis barelon da komentoj kaj 
mencietoj, kies tembron ordinare stampis senargumenta panegiremo. Feliĉe 
ne rnankis ĉi-torente du seriozaj kaj salutindaj studoj super la produktivo 
(1)(2). Se ne la solaj ĝis nun, almenaŭ raraj, ĉar la faman tradukiston oni 
kutime laŭdas dio aŭ skoldas diablo, sed malofte esploras kompetente kaj 
senpartie. 

Ĉi-jubilee tamen kelkajn publicistojn ŝajne atakis la modo 
superpedanti etajn stilerojn de la karakasano, kun la celo implicite draŝi lian 
tutan traduklaboron. Unua ĉi-vente boardis la aŭstralia Trevor Steele (cetere 
mem tre bona stilisto), kiu kaptis la okazon de recenza tasko (3) por fari al 
li bonan lavon pro la uzado de pronoma nul. 

Dua krozis la poldevena britino Krys Ungar. Sub la ŝirmo de eseo 
tradukkompara (4), ŝi regalis lin sur la oreloj per doktoreca ulno (5), 
akuzante lin aroganta, misscia pri la angla lingvo kaj nekompetenta pri 
bibliografia laboro. Ŝin perfidis tamen komparcela apudigo de du versioj de 
du eroj el la romano D-ro Jekyll kaj S-ro Hyde, unu el la plumo de Albert 
Goodheir, alia el la ateliero de De Diego. Paralelpaĝe metitaj post ŝia eseo, 
tiuj versioj frape atestas ke la venezuelano superstilas la nederlandanon, 
dementante la aserton de Ungar pri la redono de De Diego: "Tiu lasta 
traduko aldonas nenion, nek stile, nek komprenige, al la laboro de 
Goodheir". Se ŝi ne almetintus la versiojn komparcele, la legantoj devus 
konfidi al ŝia juĝo, kvankam ilin eble suspektigus ŝia ŝovinisma pafo 
samalinee: "iom arogante alilingvano arogas al si la taskon traduki el la 
angla”. Tamen antaŭ la paralelaj versioj ĉiu povas kompari kaj decidi mem. 
Ekz. laŭ mia komparo de la versioj sur p. 24, De Diego superatutas la 
nederlandanon sepfoje, dum ĉi lasta lin venkas nur trifoje. 

Laste sed ne balaste, al ĉi horo aliĝas neniu alia ol Bernard Golden 
(7), fama pro siaj (pravaj) lingvoskurĝoj. Ekirante el leksikologia mispaŝo 
de De Diego (8), Golden lekcias pri eskatologio kaj skatologio, prezentante, 
kiel kutime, abundan farĉon de difinoj, etimoj, argumentoj kaj leksikografiaj 

referencoj. Tamen la pravon kaj ravon de lia erudo stompas la hasto kaj 
drasto de lia konkludo, ke pri leksikologio De Diego... ne kompetentas! 

Oj! Golden devus gardi sin de tiaj bruskaj pafoj. En aligazeta 
artikolo (9), aperinta preskaŭ samtempe, ankaŭ li stumblas sur la 
leksikologia tereno, erudante pri "lazo, ĉe kies finaĵo ligiĝas du aŭ tri pezaj 
ledkovritaj buioj el ŝtono aŭ metalo". Ve, Berĉjo! Buloj el rigida ŝtono aŭ 
metalo? Evidente ĉi-loke temas pri globoj, ne pri buloj! Eĉ la povra Kabe, 
"renegata fuŝleksikografo" (laŭetikedo de Golden mem), povintus lin instrui 
pri la ĝusta signifo de bulo (10)... 

Ĉu el tiu peko, eventuale hapaksa (11), oni samhaste konkludu ke 
Golden ne kompetentas pri leksikologio? Aŭ ĉu oni apliku la indulgemon de 
Jan Harselaar (12), kiu unua elspuris la konfuzon de De Diego, sed saĝe 
reeĥis la faman diron pri la granda Homero kelkfoje dormetanta? Mi ne 
dubas elekti la duan, ĉar la leksikologiaj kapabloj de Golden ŝajnas al mi 
neriproĉeble solidaj kaj gratulinde fekundaj, malgraŭ disfojaj stumbloj. Peko 
kaj eraro estas ecoj de P homaro! 


Goncalo NEVES 


(1) FHRNANDEZ, Miguel: Pri Cigam Romancaro. Fn Iltis-Forumo 6. 1994: 3,p-75-89. 

(2) VATRE, llenri: Pri versaj tradukoj de Femando de Diego. En Iltis-Fonuuo 6: 1994:3, p. 90-93. 

(3) STEEL, Trevor: Eble soleca, sed abunde krea. En: Esperanto 87,1994: I2,p.210. 

(4) UNGAR Krys: D-ro Jekyll kaj S-ro Ilyde: 75 jaroj de Esperanta tradukarto. Fn Fonto 15. 1995: 169, 
p. 13-21. 

(5) Bedaŭrinde PIV ne registris ĉi signiferon de ulno.(«ulnolonga liniilo el fortika ligno, iam misuzata 
kiel batilo»), plurfoje renkontebla almenaŭ ĉe Kabe (6). 

(6) GRIMM, Jakob kaj \Vilhelm; FJektitaj fabeloj . Trad. Kabe. Berlino: Esperanio Vertag Mdler & Borel 

1906, p. 55-56, 123,124. 

(7) GOIDEN, Bemard: !a diferenco inier eskatologio kaj skatotogio. En Kajeroj el la Sudo 6. 1995: 
25, p. 16-19. 

(8) DE DIEGO, Fernando: Recenzo pri Du virinoj. En: Fonto 14. 1994: 157, p. 33. 

(9) GOLDEN, Bernard: Asimiiado de hispanlingvaj elimoj tlniĝantaj per S. En: Holettu 320. 1995: 
2,p. 18-19. 

(10) KABI;: Vortaro de Fsperanto. Pekino: Ĉina Esperanto-Eldonejo 1984, p.22. 

(1 DHapakso vorto nur unufoje trovebla en skribita lingvo (NG, p.26). 

(12)IIARSELAAR, Jan: Kelkaj notoj pri recenzado. En Fonto 14 1994: 161, p. 9-12. 

Trompa trudado de La Hispana Lingvo 


Ŝercoj pri lingvoj 


Inter la speeo de ŝercoj, kiu plej plaĉas al mi, estas tiuj temantaj pri 
lingvoj. Mi jam konstatis, ke kelkaj estas preskaŭ "klasikaĵoj", ĉar ili estas 
ofte ripetitaj, ne nur en la sama lando sed ankaŭ transnacie. Jen ekzemplo 
de humura okazintaĵo, kiun mi aŭdis la unuan fojon en Usono kaj post 
multaj jaroj ankaŭ en Meksiko. Temas pri junulo, kiu iris al Francio por 
studi kaj baldaŭ trafis en embarason ĉar lernado de la nova lingvo prezentis 
al li nesupereblan malfacilaĵon. Sekve, li sendis urĝan kablogramon al siaj 
gepatroj, petante helpon: "Kion mi faru? Mi troviĝas en tre malbona 
situacio. Mi ankoraŭ ne sukcesis lerni la francan lingvon kaj mi komencas 
forgesi la anglan!" Alian version de la sama ŝerco mi aŭdis, kiam mi estis 
en Meksikurbo kaj loĝis en pensiono kun meksikaj kaj boliviaj studentoj. 
Unu el tiuj ĉi, pro malkontento pri studado en Meksiko. decidis iri al 
Universitato en Teksaso, Usono. Ni atendis novaĵojn de li, kaj tlne venis 
letero, en kiu li plendis, ke li ankoraŭ ne komprenas la anglan sed nun estas 
forgesanta la hispanan! Kompreneble, tiu letero estis pura blago. 

La dua "klasika" ŝerco pri lingvoj, kiun mi aŭdis plurfoje, rakontas 
pri eksterlanda turisto, kiu alvenas al hotelo kaj petas informojn pri la 
havebleco de ĉambro. Li ekparolas angle, sed la akceptisto ne reagas. Tiam 
la eksterlandano provas demandi en la germana, franca, itala kaj ankaŭ en 
la hispana, sed la hoteldeĵoranto nur nee skuas la kapon. Fine la senespera 
vizitanto ekparolas en Esperanto: "La afiŝo sur la muro tekstas: English 
spoken, Man spricht deutsch, On parle fran^ais, Si parla italiano, Se hahla 
espahol. Kial vi ne respondis miajn deinandojn, se vi parolas tiom da 
lingvoj". "Ho, pardonon, sinjoro, vi ne komprenas. Parolas tiujn lingvojn 
ne la hotel-stabanoj sed niaj gastoj". 

Tre bcla rakonto el trans la nionto 


La tria ekzemplo de ridiga historieto rilatanta al lingvoj diterencas 
de la aliaj du, ĉar ĝi ne estas simpla ŝerco sed apartenas al la ĝenro de 
anekdotoj aŭ, prefere, folkloraj rakontoj. Ne eblas identigi la rolantojn nek 
la aŭtoron, t.e. la unuan, kiu elcerbigis kaj konigis ĝin. Instruisto en klaso 

Globus kun propagando pri la 
latino-amerieana auziliare-, ki 


de la hispana lingvo, kiun mi lernis 
en mezlernejo de Novjorko en la 
jaro 1940, rakontis pri 
hispanamerikano, kiu, kiam li estis 
studento en Germanio, legis en 
gazetanonco pri germana 
komercisto, kiu intencas vojaĝi al 
Brazilo kaj volas akiri scion de la 
portugala lingvo. La junulo 
kontaktis la germanon kaj proponis 
doni privatajn lecionojn, sed, ne 
sciante la portugalan, li instruis la 
hispanan. 

Post kvaronjarcento mi 
troviĝis en Hispanio por studi la 
arkeologion, kaj dum la landa 
arkeologia kongreso en 1964 mi 
renkontis en Seviljo simpatian 
hispanon, kies profesia laboro estis 
la tradukado de lingvoj. lun tagon 
li rakontis pri siaj travivaĵoj kiel 
studento en Germanio, kaj ridetante 
p r e z e n t i s s i n k i e 1 1 a 

hispanlingvulon, kiu instruis al la 
nesuspektanta germano sian 
propran lingvon kaj ne la 
portugalan. Ĉar mi jam aŭdis la 
saman rakonton el alia fonto, mi 
sciis, ke li senhonte mistifikis. 

Ankoraŭ unu jardeko 
forpasis, kiam trafis en miajn 
manojn ekzemplero de la periodaĵo 
planlingva projekto Panamericano -lingua 
2 S aŭtoro estis Prof. Star (pseŭdonimo de 


Werner Stern), germano loĝanta en Malago, Hispanio. Jen ankoraŭ unu 


versio de la sama anekdoto, tradukita el la anglalingva teksto de Prof. Star 


en Globus: "De Berlino iu preparis sin por elmigri al Brazilo. Li akordiĝis 

kun ruza lingvoinstruisto, kiu lernigis al li tre bonan hispanan lingvon, ĉar 
li ne sciis la portugalan. La trompo estis malkovrita poste en Brazilo"... 

Mi supozas, ke ankaŭ pluraj legantoj de KAJEROJ konas tiun ĉi 
historieton. Mi scivolas pri la precizaj cirkonstancoj kaj, ĉu ĉiam temas pri 
hiapane-parolanta persono, kiu trompe instruas la portugalan al germano? Ĉu 
estas eble spuri la rakonton en publikigitaj fontoj por ekscii la daton, kiam 
ĝi estiĝis? 

Bernard GOLDEN 


BONVOLU R1DI...SED NE TRO! 


La horloĝo de Newton 

lun tagon estis 
Newton absorvita en siaj 
profundaj filozofiaj meditoj, 
kiam lia servistino eniris en 
lian laborĉambron. Si 
alportis kaserolon kaj freŝan 
ovon. kiun ŝi volis kuiri en 
ĉeesto de sia rnastro por tuj 
servi lin per ĝi: tio estis la 
ĉiutaga matenmanĝo de la 
scienculo. 

Newton, kiu volis 
resti sola, ordonis al la 
servistino, ke ŝi foriru, ĉar li 

mem kuiros la ovon. 

La servistino metis la ovon sur la tablon apud la horloĝo de I’ 

filozofo, konsilante, ke li lasu la ovon nur dum tri minutoj en la bolanta 
akvo; kaj ŝi foriris. 

Imagu ŝian miron, kiam ŝi revenis post horduono por purigi la 
tablon kaj trovis sian mastron staranta antaŭ la kameno kun la ovo sur la 
mano kaj la horloĝo en la bolanta akvo de la kaserolo. 


Kontentiga solvo al malfacila situacio 

Kuracisto informis sian pacienton pri tio, ke al li restas apenaŭ ses 
monatoj da vivo. Tiam la malfeliĉulo demandis al la doktoro: 

-Doktoro, kion rni povas fari? 

La kuracisto respondis lin tuj: 

-Unue, disdonu ĉiujn viajn havaĵojn; poste iru en arbaron loĝi en 
kabano; poste edziĝu kun vidvino havanta almenaŭ ses gefilojn. 

-Kaj tiel ĉu eble mi plu vivos?- diris la malfeliĉulo. 

-Ho, tute ne! Sed estu certa, ke vi vivos la ses monatojn pli longajn 
el via tuta vivo! 


La vera vivo 

En amika rondeto oni debatas pri la komenco de la vivo. Kelkaj 
opinias, ke la vivo komenciĝas en la koncipo; aliaj asertas, ke nur post la 
naskiĝo oni povas konsideri la vivon kiel aŭtentan. Maljuna kaj ŝercema 
virino kontraŭdiras ĉiujn opiniojn kaj, demandite pri la ŝia, respondis: 

-Kiam la edzo forpasis kaj la gefiloj forlasis la hejmon, tiam la vera 
vivo ja komenciĝas! 


Laborema homo 

Dum proceso, la juĝisto klamas kontraŭ la kulpulo kaj senpacience 
diras al li: 

-Cu ne bedaŭrinde, ke oni kulpigas vin pri tio, ke mi ŝtelis dek 
fojojn en unu semajno? 

-Vi pravas, sinjoro juĝisto, ĉar mian ekzemplon malmultaj imitas, 
ĉar, se ĉiuj estus tiel laboremaj kiel mi, alia estus la ekonomio de nia lando! 



Bona memoro 

En lernejo lernanto diras al sia instruisto: 
-Sinjoro, mi ĉiam memoras la fabelon pri la 
azeno, kiun vi rakontis al ni pasintjare. 

-Cu vere ĝi tiom ridigis vin? 

-Ho, jes, sinjoro, multege. De tiam mi ne 
povas vidi azenon sen rememori vin! 


Ruza respondo de knabo 

Ĉarlatano vendanta ĉiokuracajn rimedojn 
surstrate invitas liajn aŭskultantojn aĉeti siajn 
produktojn: 

-Gesinjoroj, ĉi tiu siropo ne nur resanigos vin je via 
kapdoloro, reŭmato, alta sangopremo kaj gripo, sed 
ankaŭ alportos al vi tre longan vivon! Alrigardu min, 
ĉu vere mia aspekto laŭas al mia aĝo, t.e. 150 jaroj? 

Naiva viro volas scii la veron pri la menciita 
aĝo kaj demandas al la vendohelpanta knabo: 

-Knabo, diru, ĉu vere tiu sinjoro estas 150- 

jara? 

La knabo senhezite respondas lin: 

-Nu, mi ne povas tion certigi al vi, sinjoro, ja 
mi helpas al li nur de antaŭ 75 jaroj. 



Fantazia logiko de infanino 

-Panjo, kiam mi estos pli aĝa mi volos esti 
edzino de mia avo- diras infanino al ŝia patrino. 




\ 


-Sed mia kara, tio ne estas ebla ĉar tiel vi estus edzino de mia patro- 


13 



respondas la patrino. 

-Sed tio ne gravas, ĉu ne?- respondas la infanino kun certalogiko. 
Rimarku, ke vi estas la edzino de mia patro! 

Grava rekomendo 

Foririnte el la Universitalo, studentoadiaŭas sian patron kaj tenere 
diras lin: 

-Adiaŭ kara patro! kaj neforgesu skrihi al mi de tempo al tempo sur 
unu ĉekon! 

Prava malĝojo 

-Kial vi estas tiel malgaja, amiko?- demandas homo al cirkoservisto. 

-Ĉar mortis la 
elefanto. 

-Ĉu vere vi tiom 
a m i s t i u n 
bestegon? 

-Mi ne scias 
k 1 a r e v i n 
respondi, sed 
pensu, ke la 
d i r e k t o r o 
ordonis min 
enterigi ĝin sen 
alia helpo. 



Tomas Serrano riccvis la prcmion Mingote pcr tiu ĉi spritaĵo genic elpensita. 

Ml ESTIS EN GDANSKO 


(Impresoj pri la 14a ILF) 


Reveno el Pollando. Madrido fajras: pli ol kvardek gradoj! Sed min 
karesas plu la frisko de la pasinta nokto varsovia, neforgesebla nokto de 
festo kaj amikeco kaj tilioj trans balkonaj balustradoj. Dankon, dankon, 
dankon, kara Ada Fighiera! 

Varsovio estas verdo tranĉita de la vistula bluo. Kaj nebridebla emo 
al transviviĝo: la antikva kvartalo, fenikse renaskiĝinta el siaj cindroj — ve, 
la milita barbareco! — per enorma kunforto fizika, vola, ama. Same, la 
antikvan Gdanskon oni ŝton-sur-ŝtone rekonstruis el militruinoj. Kio do 
povus iam neniigi ĉi popolon? 

En Gdansko ni, ĉirkaŭ tridek e-beletremuloj el naŭ landoj, parolis 
pri amo: 14a Internacia Literatura Forumo (Amo en poezio kaj en prozo). Ĉu 
ne tre magra nombro da homoj? Nu, sendube jes, sed nur se konsideri, ke 
la altan nivelon de la prelegoj kaj artaj prezentoj de mi spektitaj meritintus 
ĝui multe pli da — ĉiuj — bonaj gustumantoj de nia kulturo. Cetere, ĝuste 
ĉi neamasa partopreno generis etoson pleje taŭgan por interŝanĝo de 
literaturaj spertoj kaj zorgoj. 

Aŭtenta sukceso. Ene de mi scintilas plu la poemoj de la polino 
Halina Poŝwiatowska. Ŝian poetan staturon kaj personecon senvualigis 
Tomasz Chmielik, filologo, ĝisosta pasiigito de beletro, verva, vera 
sciofonto, esperantiginto de tridekkelkaj verkoj!... Ene de mi resonas plu la 
satena voĉo de Anjo Amika, kiu ĉe ĉiu modulado malkovras konstelacion de 
envolvaj sonoroj. (Kiam, Anjo, vi kantos al mi la Habaneran, de Carmenl) 
Ene de mi la Anna — perfekta — de William Auld kunvivas kun la Anna de 
Jerzy Fornal pro ties majstra enscenigo de la aulda poemo. Ja Fornal rompas 
la originalan skandon de la verso por krei propran draman kadencon — 
Anna, diskrura kaj enua — superban... Ene de mi remanencas la adiaŭa 
vespero aranĝita de la lokaj organizantoj. Elwira Twardowska — resumo de 
viv- kaj art-amo — surprizis nin kiel reĝisorino de neatendita spektaklo: belaj 
figuroj gejunulaj en ekzotaj vestoj, en muta ludado apud la publiko; sceneje, 
bela freŝtembra kantistino, bela dekoro surbaze de polineziaj elementoj; 
postkulise, ensembla muzikado... Kaj ĉio, en kresĉendo ritma, luma kaj 

etosa: totala poezio. 

En Gdansko (15a - I9a de julio) ni parolis pri amo. Verse kaj proze. 
Lertvorte Perla Martinelli gvidis nin en la universon de Boccaccio por 
prezenti la esperantigon de la unuaj tri tagoj de lia Decameron, iniciatitan de 
G. Waringhien kaj kompletigitan de ŝi mem. Giorgio Silfer pliafoje pruvis 
sian multflankan kompetenton kaj elokventon per pluraj publikigindaj 
enkondukoj al diversaj programeroj. La dramaturgo Ljubomir Trifonĉovski, 
baldaŭ transprenonta la LF-redaktorecon, prilumis la bulgaran alporton al la 
ĉeftemo. Sprite kaj amuze — ne am-uze — Valentin Melnikov pritraktis sian 
tradukon — Kojonov Luĉjo — de rusa popularerotika poemego. Istvan 
Nemere selektis kaj komentis pecojn el nia amprozo 

En Gdansko ni eĉ kanzonis francguste — Ne forlasu min (Jadwiga 
Dzielewska) — pri amo kaj senamo. 

Min rilate, mi trovis tie la klimaton de intereso kaj spektemo, kia 
ebligas veran interfluon de sensacoj inter komunikemulo kaj la publiko. 
Dankon, forumanoj. Dankon, organizantoj. Ja via malavara invito donis al 
mi la ŝancon aktive partopreni tiun altflugan eventon kaj la honoron inaŭguri 
ĝin festprelege — Mia lirika ama travivaĵo — , diskonigi ankoraŭfoje la 
magian poezion de Lorca — Sur la spuroj de F. G.L. — kaj recitali kante kaj 
deklame, surbaze de mia poemaro La profil’ de viaj spuroj. Dankon al vi, 
Judit Felszeghy, enkorpiĝo de sentivo kaj delikato, pro via mirinda 
partnerinado en ĉi lasta prezento. 

En Gdansko ni forumis kun la koro lokita sur nia kultura specifeco, 
tamen aperta al la ekstera mondo. Kaj Gdansko reehis nian aferon afiŝe, 
radie, televide... Kaj varme bonvenigis nin en la renesanca Urbodomo de la 
Malnova Urbo per samepokaj — majestaj, belegaj — dancoj kaj kantoj. Kaj 
aliris nian kulturan realon kadre de suka kaj instrua renkontiĝo kun polaj 
verkistoj . 

Jes, mi estis en Esperantujo kaj ankaŭ en Gdansko. Kunpromene sur 
la strato Mariacka, flankumita de marmoraj peronoj renesancaj, mi lasis min 
kapti de ĝia aero. Du junuloj fagotis. Ĉe la fundo, apud la Verda Pordego, 
viro violonis. Kaj la muziko elmagiis bunte vestitajn komercistojn surperone, 
belulinajn okulojn transfenestre... Tuta XVI-a jarcento alflugis tien. Poste ni 
enŝipiĝis: rivero Motlawa, ŝipfarejoj, ŝipegoj... Kaj la Balta Maro, ade 
milda, mediteranee neperturbebla. Eĉ tiam, sub ĉielo ĉiam pli nigranuba, 
kiu, tuj antaŭ nia albordiĝo ĉe la moleo en Sopot, regalis nin per pluvo kaj 
per mevoj. Resunis post la manĝo — bongustaj frititaj fiŝoj — en populara 
restoracio sur la plaĝo. Kaj la vespero transiĝis en brizon kaj promesojn. 

Tielis nia ekskurso! 

En Gdansko ni parolis pri kundividita amo: beletro. En kaj 
eksterprograme. Memorindas multaj spontanaj besedoj ĝis malfrua nokto 
antaŭ botelo da rusa vodko -refoje bondezirojn, Valentin, pro via 
tridekokjariĝo!- aŭ bulgara blanka vino aŭ ruĝa Rioja... Kiom da bonaj 
vibroj! 


Tielis mia 14a Internacia Literatura Forumo. La 15a disvolviĝos 
venontjare en Hungario: Esperanto-teatro. Certe nemistrafenda okazo! 

Miguel Fernandez 


EMILIO GASTON SANZ EN NIA RETINO 


Nepo de la federaciisma samnoma esperantisto fondinta en 1908 la 
esperantistan rondon "FRATECO" de Zaragozo. Filo de grava universitata 
profesoro, ankaŭ elstara esperantisto, samideano Emilio GASTON SANZ, 
advokato de ĉiuj utopioj kaj ĉio, kio signifas ribelon kontraŭ privilegioj kaj 
politikaj sistemoj, nekonformisma poeto kaj amanto de ĉiuj naturestaĵoj, 
kronikisto pri kosmovizio kaj pasia defendanto de homaj valoroj ankaŭ estas 
esperantisto. 

Emilio Gaston, deputito de la unua provizora Parlamento, fondinto 
de la Aragona Socialista Partio, ekzistinta nur eksterleĝe dum la diktaturo, 
estis la unua Popoldefendanto de Aragono dum kvar jaroj, kaj lia fronta 
malakcepto de la regularo kaj konduto de rutinaj politikuloj faris el lia 
mandato nialĝojan periodon por tiuj, kiuj aspiris politike manipuli lin. Emilio 
Gaston apartenis dum la diktatura periodo al certa idealisma generacio de 
junaj aragonanoj, kiuj batalis sub la ombro de niaj arbaroj kontraŭ la sistemo 
per versoj, kanzonoj kaj iluziiga parolo. Ili ankaŭ verkis, malobeeme, 
kontraŭ poetikaj reguloj, rompis ĉiajn muldilojn konvenciajn aŭ politikajn 
kaj neniam perdis la idealismon por la homamaj valoroj, ne ĉiam fidele 
respektataj de iamaj kompanoj sin nomantaj demokratoj. En 1958 liaj poemoj 
estis elektitaj por la premio Boscan, sed tiu libro estis malpermesita de la 
reĝimo ĝis la fino de la diktaturo. Emilio Gast6n, lirika advokato de arbaroj, 
estas, kun Miguel Labordeta, unu el la plej elstaraj reprezentantoj de tiu 

generacio de aragonaj poetoj, kiuj, de la surrealismo de aragonaj mondoj 
proklamis per epikaj poemoj la rajton de i’ popolo al la iluzio kaj al 
socialismo, kiam ambaŭ konceptoj simbolis esperon kaj idealon... 

Hodiaŭ venas al miaj manoj lia verko Epika Antologio. libro de 
versoj kaj ideoj, kun samaj protestokrioj kontraŭ la konformismo kaj la 
rutino, kaj kiel antaŭe proklamanta homamajn valorojn, amon al naturo kaj 
kun rigardoj al kosmo en tiu homa obsedo preterpasi ĉiujn konvenciajn 
limojn... 

Kaj mi volis traduki unu el tiuj poemoj esprimantaj altajn konceptojn 
ekologiajn kun ekstermondaj aspiroj, kun mil fantazioj tute neimageblaj kaj 
tamen viglaj en nia fantazia kosmo sonora... Jen la poemo: 

SURTERA PLANADREVIZIO 


Nepre, ĉiu iluzio 
devas havi, kvazaŭ floro, 
sian parfumdonan econ, 
propran kolektivaromon, 
sian ribelemon miidan 
kaj surteran kaŭzrezonon. 

Fantazion 

mia interpreto brodas; 
ja mi sentas en la koro 
ekribelon nebremseblan 
tosti por agraraj niondoj, 
mezopotami-rakontojn 
kaj geografi-disdonojn. 

Utopie, 

devas mi profiti eron 
venanta al ni el kosmo 
por planedaj entreprenoj... 

Ce velurpejzaĝoj helaj 
svarmas fluge cervoformoj, 
kaj oraj labrak-riveroj. 

kaj nimfar’ kun freŝaj pomoj, 
kaj domegoj arho-ŝajnaj 
tiklantaj la nubokorpojn 
por eltiri akvlamenojn 
sunopentritajn per oro, 
kaj inter du ĉielarkoj 
kun sentivaj fajnaj dozoj 
suĉi pacon... 

Eskvizite, 

kiam oni nin sugestas 
sati niajn korpbezonojn, 
niajn kaŝajn apetitojn 
aŭ la volupteman volon, 
oni sentas la inklinon 
karesi la herboŝosojn, 
kuŝi sur verdo-paŝtejoj 
tre proksimaj al la rojoj 
kaj al bonodoraj fragoj 
dum la brilaj matenhoroj, 
kiam ebriigparfumo 
en afrodiziaj ondoj 
invadas la homajn sensojn 
sen limigo kaj sen sprono... 

Eŭforie, 

en tiu naturo-ĝuo 
mi min ĵetas kun fervoro 
en la meman infiniton; 
el 1’ abism’ de homvaloroj 
mi invitas pacamantojn 
kaj plej progresemajn homojn 
tosti kaj proklami ĉie, 
ke la ter’, nia terglobo, 
estas ĉies ĝupropraĵo, 
kaj tra tiu inda vojo 
mian pacismviolenton 
ektoleru sen pudoro... 

Koinpreneme, 
rnian revolueiemon 
vi toleru sen admono, 
ĉar ne kontroleblas sento 
kun sincera mesaĝ-sono, 
do permesu en la lukto 
minimuman esprim-ĝojon. 

Planas mi jam paradizon 
por estaĵoj kaj por homoj 
per ideoj naturamaj 
naskiĝintaj en la koroj. 

Intertempe, 

mi rezignas plensincera 
pri pasintaj militgloroj, 
pri la Flandra fikonkero 
kaj la Amerik-malkovro; 
mi forgesi nepre volas 
la hegemoniajn blokojn 
kaj influojn politikajn, 
ĉar aspir’ de mia koro 
estas unuigi marojn, 
kontinentojn, stelojn, homojn... 

Iluzie, 

rni deklaras kun espero 
per ĉi plezurigparolo 
P inauguron de I’ regado 
de libera naturordo: 
de la plantoj, la pejzaĝo, 
de la amo kaj de F boskoj. 

Nun, permesu min foriri, 
eble dum nur kelkaj horoj, 
eble dum jarcentoj astraj, 
ĉar mi celas, sen sonoro, 
rigardadi Pinfiniton 
kun akompano de floro... 

A.M.B. 

La Movado en kaj ekster Iberio 


SAT-Amikaro kaj Germana LEA-o kongresis en Alzaco 

A1 nia Redaktejo venis raportoj pri la sukcesa kongreso de ambaŭ 
LEA-oj okazinta en la alzaca vilaĝo Mittelvvihr, en kiu partoprenis ankaŭ 
TAKE-Esperanto. 

Pli ol 200 gekongresanoj partoprenis en tiu sukcesa renkontiĝo de 
francaj kaj germanaj SAT-anoj, en kiu prelegis k-do Peyraut pri 
"Sindikatismo dank’ al Esperanto" kaj okazis kunveno kun Jean Thierry. 
Ankaŭ prelegis dufoje Leo Vulfoviĉ, el Moskvo, kaj interese informis pri 
"Nuntempa Germanio" k-do H. Rodewig. La kongreslahorojn prezidis Pierre 
Babin kaj Claude Gicquel. La kongreso akceptis unuanime la raporton 
prezentitan de la Sekretario de SAT-Amikaro, k-do Henri Masson. K-doj 
Degoul, Ternant kaj J. Thierry zorgis pri la ekzamenoj de Franca Esperanto- 
Instituto. 

Vespere, donis distron kaj plezuron al la ĉeestantaro la kantistino 
Nikolin’, kies kanzonoj ĉarmis la gekongresanojn. Tipa folklora grupo de la 
regiono dancis kaj dancigis la ĉeestantojn. La ekskursoj estis vere interesaj. 

La vicurbestro de Orly (apud Parizo), s-ro Schley, invitis al sia urbo 
por Pasko 1996 la venontan SAT-Amikaran Kongreson. Plian sukceson de 
SAT-Amikaro en la longa ĉeno de gravaj kongresoj organizataj de niaj 
najbaroj. 


Nova Akademiano kaj merititaj laŭroj. 

En la ĵusa voĉdonado por la perioda renovigo de triono de la 
Akademio de Esperanto elektiĝis i.a. nia portugala kunlaboranto kaj amiko 
Gongalo NEVES, juna -verkisto, pri kies granda talento lingva kaj beletra 
parolas per si mem liaj ne maloftaj kontribuoj sur niaj paĝoj. Aliflanke, 
kvazaŭ parafante ĉi agnoskon, la ĵurio de la lastaj Belartaj Konkursoj de 
UEA aljuĝis al NEVES, krom unu Honora Mencio, la du unuajn premiojn 
en la branĉo poezio kaj la trian en la branĉo eseo. Ci-konkurse premiiĝis 
ankaŭ du same talentaj E-verkistoj amikoj de nia gazeto, la hispanoj Liven 
Dek kaj Georgo Kamaĉo per la dua kaj tria premioj, respektive, en la 
branĉo prozo. 

Kajeroj el la Sudo ege ĝojas kaj sane fieras pri ĉi sukcesoj de 

esperantistoj tiel proksimaj al nia koro, kaj publike gratulas ilin pro ties 
merititaj laŭroj... GRATULOJN! 

Alvoko pri solidara helpo al kubaj esperantistoj 

En nia Redaktejo ni ricevis leteron de k-do Pedro A. Pena Martinez, 
de Santiago de Cuba, kun peto al la Esperantaj Grupoj kaj ĝenerale al ĉiuj 
esperantistoj de solidara helpo. Al niaj k-doj de tiu kuba urbo mankas ĉion 
por pluvivadi: nutraĵojn, vestojn, medicinojn ktp. Por ilia minimuma 
disvolvo kiel esperantistoj al ili mankas: lernolibrojn, paperon, bulkrajonojn, 
ktp. 

Bonvolu adresi vian helpon al la instruisto de la Grupo: Pedro A. 
PENA MARTINEZ; Corona 163. San Mateo y San Antonio. CP 90100- 
SANTIAGO DE CUBA (Cuba). 


Nova prifilozofia verko 

Eldonita de Barcelona E-Centro ĵus aperis prifilozofia libro verkita 
de nia estimata k-do Giordano MOYA ESCAYOLA. La libro, Survoje al 

universala civilizacio, 205 pĝ., konsistas 
el pluraj interesaj eseoj, kiuj 
profilas la trajtojn de la socia evolucio 
karakterizata de konkurado kaj militoj. 

K-do Moya analizas per trafa 
rezonado la disvolviĝon de plej diversaj 
civilizacioj, de la neolitika ĝis la aktuala 
epokoj, kaj substrekas tiujn faktorojn 
kapablaj kaŭzi militon aŭ kontribui al la 
tutmonda paco. 

Ni gratulas nian k-don Giordano 
pro la interesa verko kaj rekomendas ĝin 
al amantoj de filozofio kaj ĝenerale al ĉiuj 
legemuloj. 

Prezo de la libro: 1.300 ptojn. 
Mendebla ĉe Libro-Servo de HEF; 
Apartado 1 19 E-47080; aŭ Barcelona E-o- Centro; Carreras Candi, 34-36. 
08028-BARCELONA. 

LA 68-a SAT-Kongreso en Maribor 

DEKLARACIO. La 68-a SAT-kongreso okazis de la 15 ai la 22-7-1995 en Maribor, 
Slovenio, kun partopreno de reprezentantoj el 26 landoj, kadre de la SAT-statuto kaj 
de la kongrestemo Tolero al minoritatoj, kiel eduka organizo 

konstatas: 

1) -ke la tiel nomata "Nova mondordo”, kelkajn jarojn post la fino de la «malvarma 
milito», tre malkontentigas la esperojn de Ia gelaboristoj kaj mezklasuloj en la 
mondo; 

-ke la malarmado estas tute malkontentiga. La eta malarmigo ne estis uzata por krei 
kromajn laborlokojn en la sanigservo, edukado kaj industrioj, sed por pligrandigi la 
nombron de la senlaboruloj; 

-ke mondskale senlaboreco daŭras kaj kreskas; 

-ke la malriĉeco plivastiĝas interalie sub premado de Internacia Monda Fonduso 
(IMP); 

-ke malegaleco piigrandiĝas kaj la diferenco inter tiuj kiuj ĝuas la riĉaĵojn de la 
mondo kaj tiuj, kiuj ne ĝuas ilin, ankaŭ plivastiĝas; 

Tiuj Ci konstatoj rezultas ofte de ekonomiaj politikoj faritaj de tiuj, kiuj 
liavas la regpovon en multaj el tiel liomataj naciaj ŝtatoj de la mondo. Estas 

bone konate, ke ekzistas rilato inter tiuj ĉi sociaj kaj ekonomiaj kondiĉoj kaj 
naciisnio. 

Naciismo kaj ofte ŝovinismo denove floras en multaj landoj. 

Militoj kaj persekutadoj abundas kaj eĉ estas farata "etna purigado”. En tiu 
situacio, la rolo de UNO gravegas kaj memevidentiĝas, ke ĝi ne estas sufi ĉe 
demokrata organizo. 


GVIDREZOLUCIO 

La 68a SAT-kongreso kun partopreno de reprezentantoj el 26 landoj petas: 

-ĉiujn LEA-ojn ke ili atentigu unu la alian pere de Sennaciulo kaj per rekta 
kontakto, pri ĉiu grava atako kontraŭ la homaj rajtoj de laboristoj kaj aliaj en iu ajn 
lando; 

-okaze de tio organizi la sendadon de protestleteroj al registaroj kaj apogleterojn kun 
lielpoj al sindikatoj kaj aliaj batalantoj kaj defendantaj demokratajn rajtojn kaj 
vivnivelon, tiel montrante al Ia mondo la tutmondan karakteron de SAT-agado kaj 
nian partoprenon en la monda progresiva movado; 

-invitas la SAT-membrojn en ĉiuj landoj kie ne ekzistas LEA-oj kaj kie estas ebleco 
starigi proprajn LEA-ojn; 

-invitas estontajn kongresojn kiel plej multe strebi apartigi prelegojn, ekskursojn, 
frakciajn kunvenojn de laborkunsidoj, tiel ke ili ne okazu samtempe. 

Kajeroj 

— -el la Sudo 

